Meteorologické leto 2020 je preč. Čo prinieslo v "tech svete"?
Málo prekročení hraníc, ale zato maximálna spotreba dezinfekčných prostriedkov. Tohtoročné leto bolo jednoducho iné, čo dokazuje aj deficit plážových fejsbúkových fotoalbumov.
Lebo ak aj niekto odišiel do Chorvátska so stiahnutým zadkom, zrejme po príchode preventívne propagoval scenár, že takto fajnovo sa opálil na Domaši. Pre istotu, nech sa nestane vyvrheľom okolia.
My sa však pozrieme, čo nám prinieslo technologicko-meteorologické leto.
Nie čiapku z alobalu, ale radšej lampu
Ak patríte medzi ľudí, ktorých viac než výraz Covid-19 či "low battery" desí pojem 5G, spozornite. Na pôde Ministerstva dopravy si dali battle odporcovia piatich géčiek a ich zástancovia. Paradoxne pre podporu svojej teórie nemali zásadné argumenty jedni ani druhí, akurát tí prví už asi pociťujú účinky elektromagnetického žiarenia. Takže zatiaľ to máme na remízu, lebo kde nie sú dôkazy, zostáva len viera. A ten, kto chce niečomu veriť naozaj intenzívne, môže si ako ochranu pred vražednými účinkami 5G sietí zakúpiť českú stolovú lampu za 1 800 eur.
No a kým sa na Slovensku handrkujú pseudoodborníci s odborníkmi, tak za humnami už Samsung hovorí o šiestich kusoch G. Pesimisti to majú teda jasné, najskôr Covid, potom 6G. Prežijú len tí najsilnejší, teda ak majú štvorvrstvové rúška s iónmi aktívneho striebra a chalupu niekde v Bukovských vrchoch, kde je signál iba "hentam, za tým bôrom, ale musíš byť otočený severozápadne".
Apropo, všimli ste si, že čoraz viac stráca význam jednotný názor miliónov ľudí, ale zato spoločnosť stavajú do pozoru skôr teórie pár stoviek svojských jedincov?
A keď už sme pri tom vzbudzovaní pozornosti... Kontroverzný a výrazný zelený panák doškriekal. Teda aspoň u našich južných susedov, kde lacné reči o Black Friday plnom brutálne preškrtnutých cenoviek, dostali tiež svoju cenovku – 2,5 milióna eur.
Avšak predajcov, ktorí už roky využívajú na tvorbu zliav vlastný zvláštny algoritmus, sú doslova desiatky. Asi by to chcelo účinnejšie páky zo strany štátu, lebo inak to pripomína suchopárne správy Polície SR, kedy arogantný šofér po prekročení povolenej rýchlosti o 70 km/h a zaplatení pokuty 800 eur na mieste pokračuje v jazde bez ďalších následkov.
Strážcovia zákona však majú oproti minulosti o starosť naviac. Boj proti hoaxom. A kedy je lepší čas na ich šírenie, ak nie v lete? Uhorková sezóna, ľud sa proste potrebuje nasrať, vytočiť či aspoň šokovať – a na to bulvár vždy nestačí.
Samozrejme, teraz frčí hlavne Covid, ale popri tom si ešte letnú nudu krátilo 50-tisíc čechoslovákov hľadaním manželského páru z fotografie starej akože 65 rokov. Fakt sme niekedy ako tie zvieratá, bez ktorých by neexistovali bryndzové halušky.
Letí? Nie, padá...
Pokiaľ vám váš očný lekár tvrdí, že tá dioptria na ľavom a 1,5 dioptrie na pravom oku sú proste nezvratné, nebojte sa argumentovať a brániť. Veď ste včera videli na vzdialenosť 43 miliónov kilometrov. A ešte aj potme.
No dobre, dobre, išlo len o kométu Neowise. Každopádne jej fotiek bolo v lete na webe viac než dosť. Na druhej strane, najbližších 6000 rokov budeme mať od nej pokoj.
Kto si však nič nestihol priať pri Neowise ani roji perzeídov, dostal ešte jednu šancu – padá Garmin, želaj si niečo! Súvislý pád služieb tejto technologickej hviezdy po hackerskom útoku trval niekoľko dní, takže času zaželať si prachy, zdravie a neutíchajúci záujem opačného pohlavia bola naozaj fúra.
A ešte jedna hviezda. Pred rokom trhová dvojka, po sankciách, obmedzeniach a takpovediac technologickom lynči už svetová jednotka. Sci-fi? Nie, iba Huawei. Je toto vôbec možné? Ale áno, veď Číňania ako správni patrioti pomohli mobilnému martýrovi k rekordným predajom. Toto všetko však malo aj inú odozvu, a tak už Huawei pomaly a isto stráca prístup aj k čipom, a to je už dosť na figu. Takže možno definitívna stopka pre tých, ktorí pomalé odstrihávanie od chápadiel všemocného gúgla privítali.
Plagiát ovocia, pravdy a lásky
No a kým právnici svetovej jednotky majú hlavy v smútku, tak tí od Apple zjavne nevedia, do čoho pichnúť. A tak sa zabávajú žalobami. Tentokrát si vzali na mušku stravovaciu aplikáciu Prepear, ktorá si dovolila použiť v logu minimalistickú fotku hrušky. Nechápete? Ale no, je hruška ovocie? Je! Rastie na strome? Rastie! To isté platí aj pre jablko, žaloba je teda na mieste.
Takže vážení, ak si raz niekedy dovolíte nechať na stole nahryznutú jonatánku, dbajte aspoň na to, aby bol lístok na stonke orientovaný doľava. Prípadne nechajte ohryzok mierne nahniť. Alebo až práve vtedy pôjde o dokonalý plagiát?
A keď už sme pri tom. Existuje trojkombinácia Igor, Marián a Facebook? Určite nie, lebo kým ten prvý na modrej sieti intenzívne buduje svoj, nazvime to imidž (najnovšie skúsil byť duševným plagiátorom), tak ten druhý fakt nevie, čo mu kedy z jeho profilu zmizne. Čáry-máry? Ani nie, skôr to stačí dávať na Donalda.
A kým politici smelo rúbu na fejsbuk čokoľvek, bežný ľud nemal v lete takmer šancu niečím ohúriť. Schválne, aký ste mali rozpočet na tohtoročnú corona dovolenku? Low-cost, že? Týždeň na Mare so Zuzou, nejaké to pivko, meníčka, párkrát pustenie si žilou na aquáči a na záver retiazkový kolotoč na Rudne. No, nech nežerieme, pár stoviek.
54-ročná Bratislavčanka si však vyhodila z kopýtka po svojom a jej celkový účet za Leto 2020 sa zastavil na cifre 53 850 eur. Celoživotné úspory. Nie, nedopriala si cestu okolo sveta. Stačilo sa na sociálnej sieti zoznámiť s lekárom zo Sýrie, ktorý od nej pod rôznymi zámienkami vymámil zaujímavé cifry.
Tieto IQ testy národa sa opakujú pravidelne s rovnakým jednociferným výsledkom, ale slovenskí muži by mali na sebe aj tak popracovať. Lebo fakt, že naše ženy neraz dôverujú viac Abdulovi zo Sýrie, než Paľovi z Marikovej, o niečom svedčí.
Na druhej strane si musíme páni uznať, že aj medzi slovenskými mužmi sa nájdu výrazní babráci. Lebo vlámať sa do predajne mobilného operátora, ukradnúť 14 telefónov a následne zistiť, že ide len o makety, je paradoxným dôkazom, že aj trestný čin môže byť úsmevný a hodný lajkov.